Betogers keer personeel wéér vas in Eskom-hoofkantoorEskom se hoofkantoor. (Foto: Google Maps) Personeellede van Eskom Megawatt Park in Sunninghill is Donderdag glo deur betogers in die gebou vasgekeer en moes deur die polisie uit die gebou begelei word. Dit is al die tweede keer vanjaar wat dié personeellede deur betogers “gevange gehou” is. Volgens ŉ personeellid, wat anoniem wil bly, was die betogers vroegoggend reeds by die park se hekke. Die personeel kon nie die perseel verlaat nie, aangesien betogers die hekke versper het en is na bewering die middag met behulp van die polisie uitgelaat. “Ek het omtrent 12 busse en groepe betogers by die hekke sien staan,” vertel die personeellid. Die personeellid sê volgens die sekerheidswagte het die betogers deur die dag gewelddadig geraak. Hulle het na bewering polisiebeamptes aangerand en die polisie was genoop om hulle met traangas af te weer. Van die betogers is skynbaar in hegtenis geneem. Sikonathi Mantshantsha, woordvoerder van Eskom, het aan Maroela Media gesê hy is nie bewus van personeellede wat in Megawatt Park se geboue vasgekeer was nie. Hy sê Eskom is wel in kennis gestel van 80 mense wat by die perseel betoog weens kragonderbrekings in Ivory Park. Personeellede wat in Mei ook deur betogers in die gebou vasgekeer was, volg ná kragtoevoer glo na Sebokeng in die suide van Gauteng afgesny is, nadat ŉ transformator van Eskom uitgebrand het as gevolg van onwettige verbindings. Die provinsiale polisiewoordvoerder het nie op Maroela Media se navrae reageer nie.